Il-Federazzjoni Kaċċaturi Nassaba Konservazzjonisti (FKNK) laqgħet bi pjaċir l-aħbar li l-Gvern ser japplika deroga mid-Direttiva tal-UE magħrufa bħala tal-“Għasafar” biex, għal darb’oħra jippermetti l-insib għall-pluvieri u l-imlievez f’din il-ħarifa, kif ukoll li, wara waqfien ta’ ħames snin (mill-31 Diċembru 2008), se terġa’ tiġi applikata deroga biex  ikun permess l-insib tradizzjonali għas-seba’ speċi tal-għasafar tal-għana. Il-FKNK qalet ukoll li taprezza li l-Gvern se jerġa’ jiftaħ applikazzjonijiet għall-liċenzji ġodda tal-insib, liema applikazzjonijiet qalet li ilhom weqfin sa mill-1 ta’ Awwissu 2002, meta kien sar ftehim bejn il-Gvern u l-UE. Il-FKNK innotat l-applikazzjoni ferm limitata u b’restrizzjonijiet tad-deroga li ser tippermetti l-insib tal-għasafar tal-għana, speċjalment meta mqabbla mal-istess prattika qabel l-2008. Il-FKNK innotat ukoll l-impożizzjoni ta’ iktar restrizzjonijiet fl-applikazzjoni ta’ deroga għall-insib tal-pluviera u l-malvizz b’kuntrast mad-deroga li kienet applikata sal-10 ta’ Jannar 2014.  Qalet li dawn ir-restrizzjonijiet żejda jikkonsistu fi mnasab ġodda huma projbiti, l-imnasab li kienu jinsabu fuq xahri u art oħra protetta jridu jitneħħew, kull nassab jista’ jkollu biss erba’ mnasab minn fejn jista’ jonsob, il-qies tax-xibka tal-mansab ukoll ġie stabbilit, l-istaġun miftuħ għall-insib tal-pluvieri, meta kkomparat ma’ dak tal-aħħar li kien fetaħ fl-20 ta’ Ottubru 2013 u għalaq fl-10 ta’ Jannar 2014, qed jitqassar b’għaxar tijiem sħaħ u se jiftaħ fl-20 ta’ Ottubru u jagħlaq fil-31 ta’ Diċembru 2014, il-ħlas għal-liċenzji tal-insib żdid sostanzjalment u ħlasijiet ġodda qed jiġu wkoll stabbiliti biex nassab ikun jista’ jonsob.